7. ข้อพิพาททางกฎหมาย

ข้อพิพาททางกฎหมายที่สำคัญ ซึ่งผลของคดียังไม่สิ้นสุดมีรายละเอียดดังนี้

(1) คดีความเกี่ยวกับการฟ้องขอให้ศาลเพิกถอนมติที่ประชุมผู้ถือหุ้น

  กลุ่มผู้บริหารชุดเดิมได้ยื่นคำร้องต่อศาลจังหวัดระยองขอให้เพิกถอนมติที่ประชุมผู้ถือหุ้นเมื่อวันที่ 27
  เมษายน 2549 โดยอ้างว่าการประชุมผู้ถือหุ้นครั้งนี้ไม่ชอบด้วยกฎหมาย
  และเรียกค่าเสียหายจากคณะกรรมการบริษัทรวม 240 ล้านบาท
  ต่อมาศาลจังหวัดระยองมีคำสั่งจำหน่ายคดีของกลุ่มผู้บริหารชุดเดิม
  เนื่องจากคดีดังกล่าวมิได้อยู่ในเขตอำนาจศาลจังหวัดระยอง
  นายประชัยและพวกจึงได้เปลี่ยนไปร้องต่อศาลล้มละลายกลางขอให้ศาลเพิกถอนการประชุมผู้ถือหุ้นเมื่อวันที่
  27 เมษายน 2549

  ผลการพิจารณาตัดสิน : ปัจจุบันคดีอยู่ในระหว่างการพิจารณาของศาลล้มละลายกลาง
  โดยอยู่ในระหว่างชั้นไต่สวนมูลฟ้อง

(2) คดีความฟ้องขอให้เพิกถอนหรือยกเลิกสัญญาขายหุ้นในส่วนทุนเดิมและส่วนทุนใหม่

  คดีที่กลุ่มผู้บริหารชุดเดิมได้ยื่นคำร้องขอให้ศาลล้มละลายกลางเพิกถอนหรือยกเลิกสัญญาขายหุ้นในส่วนทุนเดิมและส่วนทุนใหม่
  โดยศาลล้มละลายกลางได้มีคำสั่งยกคำร้องดังกล่าว
  กลุ่มผู้บริหารชุดเดิมจึงยื่นอุทธรณ์เพื่อคัดค้านคำสั่งศาลล้มละลายกลางนี้เมื่อวันที่ 30 กันยายน
  2548 และผู้บริหารชุดใหม่ได้ยื่นแก้อุทธรณ์เมื่อวันที่ 11 สิงหาคม 2549

  ผลการพิจารณาตัดสิน : ปัจจุบันคดีนี้อยู่ระหว่างการพิจารณาของศาลฎีกา

(3) คดีเงินให้กู้ยืมกับบริษัทที่เกี่ยวข้องกับกลุ่มเลี่ยวไพรัตน์

  ในช่วงปี 2540 - 2543 บริษัทฯ โดยผู้บริหารขณะนั้นให้เงินกู้ยืมแก่บริษัทที่เกี่ยวข้อง 3 แห่ง
  โดยไม่มีหลักประกัน เป็นจำนวนเงินต้นรวมดอกเบี้ย (ในช่วงที่เจ้าพนักงานพิทักษ์ทรัพย์ทวงถาม)
  ประมาณ 8,000 ล้านบาท คือ บริษัท พรชัยวิสาหกิจ จำกัด บริษัท ทีพีไอ อีโออีจี จำกัด
  และบริษัท ทีพีไอ โฮลดิ้ง จำกัด โดยบริษัทดังกล่าวมีคุณประชัย เลี่ยวไพรัตน์
  และพี่น้องเป็นกรรมการและผู้ถือหุ้น และบริษัทฯ อยู่ในกระบวนการฟื้นฟูกิจการ
  เจ้าพนักงานพิทักษ์ทรัพย์ได้ดำเนินการทวงหนี้กับบริษัททั้งสาม
  ซึ่งผู้บริหารแผนได้นำคดีฟ้องต่อศาลในเวลาต่อมา แต่ศาลได้จำหน่ายคดี โดยให้เหตุผลว่าบริษัทฯ
  กำลังจะออกจากแผนฟื้นฟูกิจการ และให้ดำเนินคดีกันในภายหลัง
  โดยให้เป็นหน้าที่ของคณะกรรมการบริษัทฯ ต่อมาบริษัทฯ ได้ดำเนินการทวงหนี้
  แต่บริษัททั้งสามไม่มีทรัพย์สินเพียงพอที่จะชำระหนี้ บริษัทฯ จึงได้ดำเนินการฟ้องล้มละลาย

  บริษัททั้งสามดังกล่าวได้ซื้อหุ้นเพิ่มทุนของบริษัท เลียวไพรัตนวิสาหกิจ จำกัด
  ซึ่งมีกลุ่มเลี่ยวไพรัตน์เป็นกรรมการและผู้ถือหุ้น เป็นจำนวน 3 ล้านหุ้น ในราคา 5,500
  บาทต่อหุ้น ในขณะที่หุ้นดังกล่าวมีราคาพาร์ 100 บาทต่อหุ้น และมูลค่าทางบัญชี 121 บาทต่อหุ้น
  ซึ่งทำให้บริษัท เลียวไพรัตนวิสาหกิจ จำกัด อ้างในเวลาต่อมาว่าบริษัททั้งสามเป็นหนี้รวม
  12,000 ล้านบาท
  และได้ร้องขอฟื้นฟูกิจการในฐานะเจ้าหนี้ของบริษัททั้งสามต่อศาลล้มละลายกลาง
  และฟ้องให้บริษัททั้งสามชำระหนี้ที่ศาลแพ่งกรุงเทพใต้ และได้ขอยอมความกันภายใน 2 วัน
  โดยบริษัท เลียวไพรัตนวิสาหกิจ จำกัด เป็นเจ้าหนี้ตามคำพิพากษา

  ศาลล้มละลายกลางมีคำสั่งให้บริษัททั้งสามฟื้นฟูกิจการด้วยเหตุที่มีหนี้สูงกว่าทรัพย์สิน
  อย่างไรก็ตามในชั้นลงคะแนนเสียงผู้ทำแผนฯนั้น
  เจ้าพนักงานพิทักษ์ทรัพย์ได้มีมติว่าหนี้ดังกล่าวไม่มีอยู่จริง และไม่ให้ลงคะแนนเสียง
  เพราะการออกหุ้นเพิ่มทุนสูงกว่ามูลค่าหุ้นจะต้องมีหนังสือบริคณห์สนธิให้อำนาจไว้
  และจะต้องชำระส่วนล้ำมูลค่าหุ้นในคราวแรกที่ชำระเงินค่าหุ้น
  อีกทั้งผู้บริหารของทั้งสองฝ่ายซึ่งเป็นบุคคลเดียวกันย่อมเจรจาตกลงกันได้อยู่แล้ว บริษัทฯ
  จึงได้ฟ้องขอให้เพิกถอนสัญญาประนีประนอมยอมความทั้งสามเรื่องนั้นต่อศาลแพ่งกรุงเทพใต้
  ส่วนคำสั่งอนุญาตให้ฟื้นฟูกิจการได้อุทธรณ์ไปยังศาลฎีกา

  ผลการพิจารณาตัดสิน : ปัจจุบัน
  ในส่วนของการฟ้องขอให้เพิกถอนสัญญาประนีประนอมยอมความอยู่ในระหว่างการพิจารณาของศาลแพ่งกรุงเทพใต้
  ส่วนคำสั่งอนุญาตให้ฟื้นฟูกิจการได้อุทธรณ์ไปยังศาลฎีกา
  ซึ่งขณะนี้อยู่ในระหว่างการพิจารณาของศาลล้มละลายกลางตั้งผู้ทำแผน

(4) คดีหมิ่นประมาท

  นายประชัย เลี่ยวไพรัตน์ เป็นโจทก์ฟ้องบริษัทฯ กับพวกรวม 20 คน
  ในข้อหาหมิ่นประมาทโดยการโฆษณา โดยอ้างว่ามีข้อความทำให้เกิดความเสียหาย
  ทั้งนี้ข้อความดังกล่าวระบุถึงสัญญาเช่าอาคารทีพีไอทาวเวอร์เป็นระยะเวลา 90 ปี
  โดยจ่ายค่าเช่าล่วงหน้าและเงินกินเปล่าเป็นจำนวนเงิน 956 ล้านบาท
  ในขณะที่บริษัทฯอยู่ในภาวะขาดสภาพคล่องและเป็นหนี้จำนวนมาก และบริษัทฯ
  ต้องหยุดพักการชำระหนี้เมื่อเดือนสิงหาคม 2540 รวมถึงคดีเกี่ยวกับการให้เงินกู้ยืม
  โดยผู้บริหารของบริษัทฯ ในขณะนั้นให้เงินกู้ยืมแก่บริษัทที่เกี่ยวข้อง 3 แห่ง คือ บริษัท
  พรชัยวิสาหกิจ จำกัด บริษัท ทีพีไอ อีโออีจี จำกัด และบริษัท ทีพีไอ โฮลดิ้ง จำกัด

  ทั้งนี้ข้อกล่าวหาในคำฟ้องทั้ง 2 คดีนั้นเป็นเรื่องที่ปรากฏอยู่ในหนังสือพิมพ์สยามรัฐรายสัปดาห์
  โดยนายประชัยได้ฟ้องข้อหาละเมิดและให้ชดใช้ค่าสินไหมทดแทน 100,000 ล้านบาท

  ผลการพิจารณาตัดสิน : ปัจจุบันคดีอยู่ในระหว่างชั้นไต่สวนมูลฟ้องของศาลแพ่งและศาลอาญา

(5) คดีเช่าอาคารซันทาวเวอร์

  นายประชัย เลี่ยวไพรัตน์ เป็นโจทก์ฟ้องกรรมการบริษัทรวม 17 คน
  ในข้อหาเป็นกรรมการบริษัทมหาชนจำกัดที่มีหลักทรัพย์จดทะเบียนในตลาดหลักทรัพย์
  ร่วมกันกระทำการเพื่อแสวงหาประโยชน์ที่มิควรได้ และร่วมกันกระทำการด้วยประการใดๆ
  อันเป็นการช่วยเหลือหรือให้ความสะดวกในการที่เป็นกรรมการบริษัทมหาชนจำกัดแสวงหาประโยชน์ที่มิควรได้
  โดยการย้ายสำนักงานของบริษัทฯ เมื่อปี 2549
  จากอาคารทีพีไอทาวเวอร์มาเป็นอาคารซันทาวเวอร์ว่าผิดต่อพระราชบัญญัติหลักทรัพย์และตลาดหลักทรัพย์
  พ.ศ. 2535 โดยคุณประชัยอ้างว่าไม่มีเหตุผลและความจำเป็นที่จะต้องย้าย
  ทั้งนี้เหตุผลการย้ายสำนักงานของบริษัทฯ เพื่อเพิ่มประสิทธิภาพในการบริหารจัดการ

  ผลการพิจารณาตัดสิน : ปัจจุบัน คดีอยู่ในระหว่างชั้นไต่สวนมูลฟ้องของศาลคดีอาญา

(6) คดียื่นคำร้องคัดค้านการขายหุ้นบมจ.ทีพีไอ โพลีน

  คดีที่ผู้บริหารของลูกหนี้ได้ยื่นคำร้องคัดค้านการขายหุ้นบริษัท ทีพีไอ โพลีน จำกัด (มหาชน)
  จำนวน 250 ล้านหุ้นให้แก่เจ้าหนี้ ทั้งนี้การดำเนินการของบริษัทฯ ดังกล่าว
  เป็นการปฏิบัติตามแผนฟื้นฟูกิจการที่อนุมัติโดยศาลล้มละลาย

  ผลการพิจารณาตัดสิน : ศาลล้มละลายกลางมีคำสั่งยกคำร้อง
  ผู้บริหารของลูกหนี้อุทธรณ์คำสั่งศาลล้มละลายกลาง ศาลฎีการับอุทธรณ์แล้ว
  และผู้บริหารแผนยื่นคำแก้อุทธรณ์แล้ว ปัจจุบันคดีอยู่ในระหว่างรอการพิจารณาคำสั่งของศาลฎีกา

(7) คดีโอนประทานบัตรเหมืองแร่

  บริษัท ทีพีไอ โพลีน จำกัด (มหาชน) ยื่นฟ้องบริษัทฯ ต่อศาลจังหวัดระยอง เพื่อให้บริษัทฯ
  ทำการโอนประทานบัตรเหมืองแร่หินปูนและหินดินดานของบริษัทฯ ให้แก่บริษัท ทีพีไอ โพลีน จำกัด
  (มหาชน) และขอให้ศาลมีคำสั่งคุ้มครองชั่วคราวห้ามบริษัทโอนประทานบัตรให้แก่ผู้อื่น

  ผลการพิจารณาตัดสิน : ปัจจุบัน คดีอยู่ในระหว่างการพิจารณาของศาลจังหวัดระยอง

(8) คดีแรงงาน

  นายประชัย เลี่ยวไพรัตน์ และนางอรพิน เลี่ยวไพรัตน์ เป็นโจทก์ฟ้องบริษัทฯ เรียกค่าสินจ้าง
  ค่าชดเชย ค่าเสียหายจากการเลิกจ้างไม่เป็นธรรม และอื่นๆ
  โดยนายประชัยเรียกเป็นเงินประมาณ 1,344 ล้านบาท และนางอรพินเรียกเป็นเงินประมาณ
  694 ล้านบาท

  ผลการพิจารณาตัดสิน : ปัจจุบัน คดีอยู่ในระหว่างชั้นไกล่เกลี่ยของศาลจังหวัดระยอง

(9) คดีพิพาทเรื่องที่ดิน

  คดีที่เรือเอก นคร สาครเสถียร ฟ้องร้องเรียกค่าเสียหายกรณีละเมิดเกี่ยวกับที่ดิน
  โดยอ้างว่าการก่อสร้างโรงงานของบริษัทฯ เป็นการเสียโอกาสมิให้โจทก์สามารถพัฒนาที่ดินได้
  โดยมีทุนทรัพย์ประมาณ 820 ล้านบาท

  ผลการพิจารณาตัดสิน : ปัจจุบัน คดีอยู่ในระหว่างการไต่สวนพยานผู้ร้อง
  ในชั้นเจ้าพนักงานพิทักษ์ทรัพย์